Med letoma 2001 in 2004 je dirkal v severnoameriških prvenstvih formul. V sezonah 2001 in 2002 je nastopal pri moštvu Walker Racing v prvenstvu CART. Na 39 dirkah se mu je uspelo dvakrat uvrstiti na četrto mesto. V sezoni 2003 je prestopil v prvenstvo IndyCar Series, kjer je dve sezoni dirkal pri moštvu Mo Nunn Racing. Nastopil je na 32 dirkah in dosegel najboljši rezultat, ko se je na peti dirki sezone 2003 v Teksasu uvrstil na tretje mesto. Istega leta je znamenito dirko Indianapolis 500 končal na petem mestu. V vseh štirih sezonah v Severni Ameriki je vozil dirkalnike, ki so jih poganjali Toyotini motorji.